Nõukogu määrus (EMÜ) nr 2843/72,

19. detsember 1972,

Euroopa Majandusühenduse ja Islandi Vabariigi vahelises lepingus sätestatud kaitsemeetme kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 113,

võttes arvesse komisjoni ettepanekut

ning arvestades, et:

Euroopa Majandusühenduse ja Islandi Vabariigi vaheline leping allkirjastati 22. juulil 1972;

Euroopa Ühenduse asutamislepingus sätestatud kaitseklauslite rakendamiseks on asutamislepingus endas sätestatud kord, mida tuleb järgida;

seevastu lepingu artiklites 23–28 ettenähtud kaitseklauslite ja ettevaatusabinõude rakendamise üksikasjalikud eeskirjad tuleb sätestada,

ON VASTU VÕTNUD KÄESOLEVA MÄÄRUSE:

Artikkel 1

Nõukogu võib asutamislepingu artiklis 113 sätestatud korras otsustada suunata lepingu artiklites 23, 25 ja 27 sätestatud meetmete võtmise küsimuse Euroopa Majandusühenduse ja Islandi Vabariigi vahel sõlmitud lepingu, edaspidi "leping", alusel loodud ühiskomiteele. Vajadusel võtab nõukogu need meetmed vastu samas korras.

Selleks võib komisjon omal algatusel või liikmesriigi taotlusel esitada vajalikud ettepanekud.

Artikkel 2

1. Kui mingi tegevus võib anda ühendusele põhjust kohaldada lepingu artiklis 24 sätestatud meetmeid, uurib komisjon kõnealust juhtumit omal algatusel või liikmesriigi taotlusel ja otsustab, kas selline tegevus on lepinguga kooskõlas. Vajaduse korral teeb ta kaitsemeetmete vastuvõtmise ettepaneku nõukogule, kes teeb otsuse asutamislepingu artiklis 113 sätestatud korras.

2. Tegevuse puhul, mille tõttu võib ühenduse suhtes kohaldada kaitsemeetmeid lepingu artikli 24 kohaselt, otsustab komisjon pärast juhtumi uurimist, kas tegevus on kooskõlas lepingus sätestatud põhimõtetega. Vajaduse korral sõnastab ta asjakohased soovitused.

Artikkel 3

Kui mingi tegevuse puhul võib olla põhjendatud lepingu artiklis 26 sätestatud meetmete kohaldamine ühenduse poolt, kohaldatakse määruses (EMÜ) nr 459/68 [1] sätestatud korda.

Artikkel 4

1. Kui erandlikud asjaolud nõuavad viivitamatut tegutsemist lepingu artiklites 25 ja 27 nimetatud olukordades või kaubandusele otsest ja vahetut mõju avaldava ekspordiabi puhul, võib kohaldada lepingu artikli 28 lõike 3 punktis d ettenähtud ettevaatusabinõusid järgmiste tingimuste alusel.

2. Komisjon võib omal algatusel või liikmesriigi ettepanekul teha vajalikud ettepanekud, mille kohta nõukogu teeb otsuse asutamislepingu artiklis 113 sätestatud korras.

3. Asjaomane liikmesriik võib kehtestada koguselised impordipiirangud, välja arvatud kaubandusele otsest ja vahetut mõju avaldava ekspordiabi suhtes. Kõnealune riik teatab nendest meetmetest viivitamata teistele liikmesriikidele ja komisjonile.

Komisjon teeb erakorralise menetluse korras artikli 25 osas hiljemalt kolme tööpäeva jooksul ja artikli 27 osas viie tööpäeva jooksul otsuse esimeses lõigus nimetatud teavitamise kohta, kas meetmed tuleb säilitada, muuta või tühistada.

Komisjoni otsusest teatatakse kõikidele liikmesriikidele ja see pööratakse viivitamata täitmisele.

Iga liikmesriik võib saata komisjoni otsuse nõukogule läbivaatamiseks artikli 25 osas hiljemalt viie tööpäeva jooksul ja artikli 27 osas kümne tööpäeva jooksul alates otsuse teatavakstegemisest. Nõukogu tuleb viivitamata kokku. Nõukogu võib kvalifitseeritud häälteenamusega komisjoni otsuse muuta või selle tühistada.

Kui käesoleva lõike alusel meetmeid võtnud liikmesriik annab asja arutamiseks nõukogule, võib komisjoni otsuse peatada. Peatamine lõpeb artikli 25 osas viisteist päeva ja artikli 27 osas kolmkümmend päeva pärast asja suunamist nõukogule, kui nõukogu ei ole veel komisjoni otsust muutnud või tühistanud.

Käesoleva lõike kohaldamisel tuleb meetmete väljavalimisel esmatähtsaks pidada neid, mis segavad ühisturu toimimist kõige vähem.

Enne asjaomase liikmesriigi poolt käesoleva lõike kohaldamisel võetud meetmeid käsitleva otsuse tegemist peab komisjon nõu.

Nõupidamised toimuvad nõuandekomitees, kuhu kuuluvad kõikide liikmesriikide esindajad ja eesistujana komisjoni esindaja.

Komitee kutsub kokku eesistuja. Viimane saadab liikmesriikidele asjakohase teabe võimalikult kiiresti.

Artikkel 5

Käesoleva määruse sätted ei mõjuta asutamislepingus, eriti selle artiklites 108 ja 109 sätestatud kaitseklauslite rakendamist nimetatud lepingus sätestatud korras.

Artikkel 6

Ühiskomitee teavitamine ühenduse poolt lepingu artikli 28 lõike 2 kohaselt on komisjoni ülesanne.

Artikkel 7

Nõukogu teeb komisjoni ettepanekul enne 31. detsembrit 1974 kvalifitseeritud häälteenamusega otsuse käesoleva määruse, eelkõige artikli 4 lõike 3 muudatuste kohta, mis kogemuste põhjal võivad osutuda vajalikuks, et ära hoida ühisturu ühtsuse kompromiteerimise soovi.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. detsember 1972

Nõukogu nimel

eesistuja

T. Westerterp

[1] EÜT L 93, 17.4.1968, lk 1.

--------------------------------------------------